SK Úradný vestník Európskej únie C 108/14

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2011/C 108/09

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„TERRE AURUNCHE“

ES č.: IT-PDO-005-0571-21.11.2006

CHZO ( ) CHOP ( X )

1. Názov:

„Terre Aurunche“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.5. Oleje a tuky

3.2. Opis výrobku, na ktorý sa vzťahuje názov uvedený v bode 1:

Extra panenský olivový olej „Terre Aurunche“ sa získava výhradne z olivovníkov patriacich k pôvodnej odrode, a to:

a) „Sessana“, minimálne v pomere 70 %,

b) „Corniola“, „Itrana“ a „Tenacella“, v pomere maximálne 30 %.

Odroda „Sessana“ má pôvod v oblasti výroby (jej názov je odvodený od názvu mestečka Sessa Aurunca, najväčšej obce v oblasti výroby), kým menej zastúpené odrody pochádzajú zo susedných oblastí a taktiež predstavujú významné dedičstvo, ktoré v priebehu času získalo pôvodný charakter.

Extra panenský olivový olej „Terre Aurunche“ musí mať pri uvádzaní na trh tieto fyzikálne, chemické a organoleptické vlastnosti:

Farba: od slamovo žltej až po viac alebo menej intenzívnu zelenú.

Organoleptické vlastnosti: Charakteristické znaky Stredná hodnota (2) Nedostatky 0 Šťavnatosť olív 3 – 7 Horká chuť 3 – 7 Pikantná chuť 3 – 7 Artičoková chuť 2 – 4 Mandľová chuť 1 – 3

Výrobok sa vyznačuje týmito fyzikálno-chemickými vlastnosťami: Kyslosť % : nižšia alebo rovnajúca sa 0,60 Peroxidové číslo mEq O2/kg : nižšie alebo rovnajúce sa 13 Spektrofotometria UV K232 : nižšia alebo rovnajúca sa 2,10 Celkový obsah polyfenolov : vyšší alebo rovnajúci sa 130 mg/kg

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Pestovanie, výroba a lisovanie extra panenského olivového oleja „Terre Aurunche“ sa musia uskutočňovať výhradne v zemepisnej oblasti výroby uvedenej v bode 4.

3.6. Osobitné pravidlá pri krájaní, strúhaní, balení atď.:

Extra panenský olivový olej „Terre Aurunche“ sa musí uvádzať na trh v nádobách vyrobených z pálenej glazovanej hliny, zo skla alebo pocínovaného plechu, prípadne v obaloch obsahujúcich jedinú dávku výrobku.

Balenie výrobku sa môže uskutočňovať aj mimo zemepisnej oblasti výroby za podmienky, že výrobok bude zabalený do 20 dní od dátumu doručenia výsledkov chemickej, fyzikálnej a organoleptickej analýzy, ktorú vykoná orgán poverený kontrolou výrobku. Týmto spôsobom je možné zaistiť, že ku konečnému spotrebiteľovi sa dostane olej „Terre Aurunche“ so všetkými typickými vlastnosťami, najmä čo sa týka typických artičokových a mandľových tónov, a to aj po tom, čo výrobok podstúpil všetky operácie súvisiace s jeho dopravou.

3.7. Osobitné pravidlá pri označovaní:

Na etikete nalepenej na obale výrobku musí byť uvedený názov chráneného označenia pôvodu „Terre Aurunche“ zreteľným a nezmazateľným písmom vo farbe výrazne kontrastnej oproti farbe etikety tak, aby sa tento názov jasne odlišoval od ostatných údajov uvedených na etikete, v zmysle právnych predpisov upravujúcich označovanie. Okrem toho musí byť na etikete uvedené logo pozostávajúce z kruhu, vo vnútri ktorého je uvedené označenie, ako aj vyobrazenie mosta s charakteristickými prírodnými prvkami krajiny kraja Aurunche, to jest spojenie medzi morom a horami pod slnkom. Použitie akýchkoľvek doplňujúcich nápisov okrem chráneného označenia pôvodu „Terre Aurunche“, vrátane označení „tipo“ (typ), „gusto“ (chuť), „uso“ (použitie), „selecionato“ (výberový), „scelto“ (kvalitný) alebo podobných nápisov, je zakázané. Použitie označení odkazujúcich na iné zemepisné jednotky ako tie, ktoré sa výslovne uvádzajú v špecifikácii je taktiež zakázané. Názvy poľnohospodárskych podnikov, statkov, výrobných závodov, spoločností a súkromných značiek nesmú mať pochvalný význam a svojím charakterom nesmú uvádzať spotrebiteľa do omylu. Na štítku musí byť uvedené meno výrobcu, názov spoločnosti, adresa podniku, ktorý zabezpečil výrobu a/alebo balenie oleja, ako aj označenie výrobnej sezóny. Nápis označujúci, že olej bol vyrobený biologickou metódou alebo metódou integrovanej výroby, je prípustný.

Logo je znázornené na nižšie uvedenom obrázku:

4. Stručné vymedzenie zemepisnej oblasti:

Do oblasti výroby olív a balenia extra panenského olivového oleja s chráneným označením pôvodu „Terre Aurunche“ patrí celé správne územie nižšie uvedených obcí provincie Caserte: Caianello, Carinola, Cellole, Conca della Campania, Falciano del Massico, Francolise, Galluccio, Marzano Appio, Mignano Monte Lungo, Mondragone, Rocca D’Evandro, Roccamonfina, San Pietro Infine, Sessa Aurunca, Sparanise, Teano, Tora a Piccilli.

5. Spojenie so zemepisnou oblasťou:

5.1. Špecifickosť zemepisnej oblasti:

Zemepisná oblasť výroby extra panenského olivového oleja „Terre Aurunche“ zodpovedá regiónu, ktorý bol počas uplynulých geologických období vystavený lávovým prúdom, sopečným erupciám a dažďom sopky Roccamonfina, ktorá patrí k najväčším masívom sopečného pôvodu v Európe. Vďaka týmto podmienkam vznikli viac-menej rovnorodé poľnohospodárske pôdy; okrem toho bolo v tejto oblasti odvždy rozšírené pestovanie odrody „Sessana“.

Z týchto dôvodov bolo prijaté rozhodnutie vymedziť oblasť výroby s CHOP „Terre Aurunche“ na územia, ktoré boli v minulosti vystavené erupciám sopky Roccamonfina, a ktoré sú v súčasnosti osadené prevažne olivovníkmi odrody „Sessana“.

Zemepisná oblasť výroby sa vyznačuje polosuchým miernym podnebím, typickým pre oblasť Stredomoria, s množstvom zrážok, ktoré padajú prevažne na jeseň a v zime. Teplotné výkyvy v regiónoch, ktoré sa zameriavajú najmä na pestovanie olív, bývajú veľmi často vysoké na jar a v lete, keďže toto územie je na západe a juhozápade ohraničené Tyrrhenským morom, čo prináša teplé a suché dni, a na východe a severovýchode susedí s horskými masívmi (masív Matese na východe a pohorie Mainarde na severovýchode), čo prináša naopak chladné noci.

Geomorfologické členenie pochádza zo sopečného masívu Roccamonfina, ktorý, napriek tomu, že táto sopka je už vyhasnutá, významným spôsobom ovplyvnil miestnu pedogenézu v takom rozsahu, že všetka poľnohospodárska pôda, predovšetkým na pahorkoch, vznikla rozrušením materiálu pochádzajúceho z pyroklastických prúdov a erupcií, ku ktorým došlo v období pleistocénu.

Najrozšírenejšou odrodou v celej oblasti výroby s CHOP „Terre Aurunche“ je odroda „Sessana“. Táto odroda sa tiež vyskytuje v hraničných oblastiach, avšak v menšom rozsahu. Charakteristický tvar rastliny, ktorá rastie do výšky, pokiaľ jej rast nie je racionálne obmedzený orezávaním, významne ovplyvňuje vzhľad miestnej krajiny. Pôvod odrody „Sessana“ je hlboko spätý s týmto územím, a to až do tej miery, že jej názov je odvodený od názvu obce Sessa Aurunca, ktorá je najväčšou v tejto zemepisnej oblasti výroby.

Spojením špecifického charakteru pôdy, ktorá sa vyskytuje v oblasti výroby s CHOP „Terre Aurunche“, a odrody „Sessana“ sa tento výrobok stal výrazne typickým pre túto oblasť výroby.

Okrem toho, morfologické vlastnosti plodov tejto odrody, s úzkymi alebo málo vyvinutými stopkami, prepožičiava pestovaniu a najmä zberu olív, typické špecifiká: mechanizovaný zber plodov nestačí na to, aby sa zozbierala celá úroda. Preto ručný zber stále ostáva jedinou efektívnou metódou, ktorá zabezpečuje významný zber z hľadiska množstva zozbieraných plodov. Vďaka tejto metóde sú plody v súčasnosti, rovnako ako v minulosti, zberané šetrným spôsobom zabezpečujúcim ochranu rastlín a v optimálnom štádiu zrelosti plodov, čo umožňuje získavať vysokohodnotný olej.

5.2. Špecifickosť výrobku:

Extra panenský olivový olej „Terre Aurunche“, ktorý sa vyrába výhradne z pôvodných odrôd, je kvôli významnému podielu odrody „Sessana“ významným predstaviteľom charakteristickým pre toto územie.

Extra panenský olivový olej „Terre Aurunche“ sa vyznačuje charakteristickou ovocnou vôňou podmienenou výraznými tónmi artičoka, v spojení s príjemnou horkastou a pikantnou chuťou, vyváženou jemnými mandľovými tónmi.

Extra panenský olivový olej „Terre Aurunche“ sa vyznačuje tiež vysokým obsahom polyfenolov.

5.3. Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP) alebo špecifickou akosťou, povesťou alebo inou vlastnosťou výrobku (CHZO):

Uznanie CHOP „Terre Aurunche“ je odôvodnené charakteristickými organoleptickými vlastnosťami extra panenského olivového oleja, ktoré priamo súvisia s jeho špecifickým zložením, v ktorom prevláda odroda „Sessana“.

Tieto vlastnosti, nepochybne jedinečné, vyplývajú zo skutočnosti, že oblasť výroby sa vyznačuje miernym podnebím, avšak s chladnými nocami, a pôdou sopečného pôvodu, bohatou na makroprvky a mikroprvky, ktoré sú dôležité pre pestovanie olív a výrobu kvalitného olivového oleja.

Vďaka pedogenéze súvisiacej s rozrušovaním pyroklastických prúdov a erupcií sopky Roaccamonfina, ku ktorým došlo v období pleistocénu, sú pôdy, ktoré vznikli ako výsledok tohto procesu, bohaté na makroprvky, ktoré sú dôležité pre pestovanie všetkých poľnohospodárskych plodín. Okrem toho, nízky obsah mikroprvkov, najmä mangánu (prvok, ktorý je katalyzátorom mnohých enzymatických a biochemických procesov a zohráva určujúcu úlohu pri tvorbe mnohých vitamínov a chlorofylu), horčíka (esenciálny prvok, ktorý sa podieľa na tvorbe molekuly chlorofylu) a zinku (prvok, ktorý prispieva k lepšiemu zužitkovaniu dusíkatých zlúčenín rastlinou, ktoré podporujú rast buniek, a ktorému možno pripísať typický vzhľad rastliny odrody „Sessana“), robí z pôd prítomných vo vymedzenej zemepisnej oblasti mimoriadne vhodný substrát na pestovanie olivovníka odrody „Sessana“.

Výrobky získavané z tejto odrody sú mimoriadne cenné a bohaté na polyfenolové zlúčeniny, najmä kvôli špecifickým klimatickým podmienkam. Je známe, že vysoký podiel polyfenolov v olivovom oleji je výsledkom účinnej fotosyntézy a syntézy bielkovín. Z toho vyplýva, že mikroprvky, ktoré sú prevažne zastúpené v pôdach, na ktorých sa pestuje odroda „Sessana“, spôsobujú, že táto odroda je jednou z najbohatších na obsah polyfenolov spomedzi odrôd pestovaných v oblasti výroby a v provincii Caserte.

Osobitný a významný prínos pôd sopečného pôvodu, ktoré podporujú enzymatické a biochemické procesy najdôležitejšie pre rastlinu, ako aj mierna klíma prepožičiavajú oleju „Terre Aurunche“ charakteristickú mandľovú arómu a viac či menej intenzívne ovocné tóny, vďaka ktorým sa olej vyznačuje artičokovou vôňou.

Odkaz na uverejnenie špecifikácie:

[Článok 5 ods. 7 nariadenia Rady (ES) č. 510/2006]

Súčasné správne orgány začali vnútroštátne námietkové konanie prostredníctvom uverejnenia žiadosti o uznanie chráneného označenia pôvodu „Terre Aurunche“ v Úradnom vestníku Talianskej republiky č. 262 z 10. novembra 2005. Konsolidované znenie špecifikácie výrobku sa nachádza na webovej stránke:

http://www.politicheagricole.it/NR/rdonlyres/effxw73rcqyj2ryznmuh4o5v73xohpkny4vbs24ahrlrme3azxlp6emsla57qsp7oulbjz6pvz4p4ipskxcvkmt53pe/20061110_Disciplinare_esameUE_Terre_Aurunche.pdf alebo

priamo na webovej stránke ministerstva pre poľnohospodárske, potravinárske a lesnícke politiky (http://www.politicheagricole.it) kliknutím na „Prodotti di Qualità“ (vľavo na obrazovke) a potom na „Disciplinari di Produzione all’esame dell’UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.

(2) CVr % nižší alebo rovnajúci sa 20